उड़नतश्तरी और एलियन हमेशा से मनुष्य की जिज्ञासा का केंद्र रहे हैं। यही वजह है कि हॉलिवुडवाले इस विषय पर ढेरों फिल्में बनाते रहते हैं। फिल्म 'प्रेडेटर' सीरीज की चौथी फिल्म 'द प्रेडेटर' भी उड़नतश्तरी और एलियन की ही कहानी है। हालांकि इस बार इन खतरनाक एलियंस का मिशन कुछ और है। फिल्म की कहानी की शुरुआत में एक मिलिट्री स्नाइपर अपने साथियों के साथ एक ऑपरेशन पर है। तभी वहां पर एक उड़नतश्तरी उतरती है और वह उसमें से उतरने वाला जीव (प्रेडेटर) उसके साथियों को मार देता है। अपनी जान बचाने के लिए स्नाइपर उसे मार गिराता है। अपनी सुरक्षा के लिए वह स्नाइपर उस खतरनाक जीव के मुंह और हाथ का कवच अपने घर भेज देता है। वहां गलती से उसका बेटा उस कवच को एक्टिव कर देता है। उसके बाद उसकी खोज में दूसरा बेहद खतरनाक प्रेडेटर आ पहुंचता है। इसके बाद शुरू होती है मनुष्यों और प्रेडेटर के बीच की खौफनाक जंग। इस जंग में कौन जीतता है? और क्या है प्रेडेटर्स का खतरनाक मंसूबा? यह जानने के लिए आपको सिनेमाघर जाना होगा। इस फिल्म को 'ए' सर्टिफिकेट दिया गया है, क्योंकि इसमें जबर्दस्त हिंसक सीन दिखाए गए हैं। खासकर प्रेडेटर लोगों को बेहद बेरहमी से मारता है। हालांकि बेहद खतरनाक प्रेडेटर की सबसे बड़ी खूबी यह थी कि वह तभी हमला करता है, जबकि आप उस पर हमला करते हो। अगर आप निहत्थे हो, तो वह आप पर हमला नहीं करता। दो घंटे से भी कम टाइम में फिल्म प्रेडेटर आपको कहीं भी स्क्रीन से नजर हटाने का मौका नहीं देती। इंटरवल से पहले फिल्म आपको चीजों से रूबरू कराती है और दूसरे हाफ में प्रेडेटर के और नजदीक ले जाती है। डायरेक्टर शेन ब्लैक ने बेहतरीन स्क्रिप्ट पर अच्छी फिल्म बनाई है, जोकि ऐक्शन और अडवेंचर के शौकीनों को बेहद पसंद आएगी। फिल्म में खतरनाक उड़न तश्तरियां और खतरनाक एलियंस यानी कि प्रेडेटर दिखाए गए हैं जो कि दर्शकों को रोमांच से भर देते हैं। खासकर क्लाइमैक्स में इंसानों और प्रेडेटर के बीच जोरदार जंग दिखाई गई है। वहीं फिल्म मंदबुद्धि माने जाने वाले लोगों के प्रति भी एक अलग नजरिया देती है कि मंदबुद्धि लोगों में कई बार ऐसी क्वॉलिटी हो सकती हैं जो कि अपने आपको होशियार समझने वालों की जान बचाने में भी काम आ सकती है। हिंदी में डब फिल्म में हिंदीभाषी दर्शकों के लिए बढ़िया कॉमिडी से भरपूर डबिंग भी की गई है। अगर आपको एलियंस और उड़नतश्तरियों से जुड़ी साइंस फिल्में देखना पसंद है, तो आपको यह फिल्म मिस नहीं करनी चाहिए। वहीं प्रेडेटर सीरीज की फिल्मों के फैंस तो इस फिल्म को कतई मिस नहीं करना चाहेंगे।